C 15/88
SL
Uradni list Evropske unije
12.1.2022
sreda, 19. maj 2021
25. ponovno poudarja, kako pomembni sta svoboda in neodvisnost medijev kot osrednji vrednoti EU in temelja vsake demokracije; izraža resno zaskrbljenost zaradi nesorazmernih in samovoljnih ukrepov, ki omejujejo svobodo izražanja, svobodo medijev in dostop do informacij v Turčiji, pri čemer v medijih vlada zaskrbljujoče pomanjkanje pluralizma, protiteroristična zakonodaja pa pogosto zlorablja za utišanje kritikov; poziva Turčijo, naj nujno zagotovi svobodo medijev in svobodo govora na družbenih platformah, tudi z reformo člena 299 kazenskega zakonika (o užalitvi predsednika), ki se dosledno zlorablja za pregon pisateljev, poročevalcev, kolumnistov in urednikov, prav tako pa naj nemudoma izpusti in oprosti vse nezakonito pridržane novinarje, pisatelje, uslužbence v medijih in uporabnike družbenih medijev, ki so opravljali svoj poklic ali uveljavljali državljanske pravice; ugotavlja, da je število novinarjev v zaporu, ki se je sicer v zadnjem letu zmanjšalo s 160 na nekaj več kot 70, še vedno zelo visoko in vzbuja resno zaskrbljenost, ljudje pa so prepogosto zaprti brez ustrezne utemeljitve; poziva turške organe, naj pokažejo ničelno toleranco do vseh incidentov fizične in verbalne zlorabe ali groženj proti novinarjem ter omogočijo ponovno odprtje medijskih hiš, ki so bile samovoljno zaprte; je močno zaskrbljen, ker se je okrožno sodišče v Istanbulu 20. oktobra 2020 odločilo, da bo razveljavilo prejšnjo oprostitev in ponovilo sojenje predstavniku Novinarjev brez meja Turčije Erolu Önderoğluju, zagovornici človekovih pravic Şebnem Korur Fincancı ter pisatelju in novinarju Ahmetu Nesinu, ki so obtoženi številnih kaznivih dejanj, vključno z razširjanjem teroristične propagande, ker so sodelovali v solidarnostni kampanji z enim od časopisov, za kar jim grozi do 14 let in pol zapora;
26. je resno zaskrbljen zaradi negativnega vpliva, ki ga bo imel zakon o „ureditvi internetnih objav in boju proti zločinom, storjenim s temi objavami“ iz julija 2020 na svobodo izražanja, saj ponudnikom družbenih medijev nalaga drakonske nove obveznosti, vladi daje obsežna pooblastila za cenzuro spletnih vsebin in zagotavlja nadaljnje razloge za pregon uporabnikov družbenih medijev; je seznanjen z odpravo prepovedi Wikipedije, vendar poudarja, da je še vedno blokiranih več kot 400 000 spletišč in še vedno velja več omejitev za uporabo družbenih medijev;
27. je močno zaskrbljen ker javni subjekti, kot sta Vrhovni svet radia in televizije (RTÜK) in Agencija za oglaševanje tiska (BİK), nista neodvisna in nepristranska ter se uporabljata kot orodje za samovoljno ukinitev, prepoved, kaznovanje ali finančno dušenje medijskih hiš, ki veljajo za kritične do vlade, kar omogoča skoraj popoln nadzor nad množičnimi mediji; obžaluje, da je Direktorat za komunikacije predsedstva leta 2019 preklical več kot 700 novinarskih izkaznic ter da se lokalni in mednarodni novinarji srečujejo s težavami pri opravljanju svojega dela;
28. pozdravlja, da ima Turčija kljub množičnemu političnemu zatiranju živahno, pluralno, angažirano in raznoliko civilno družbo, saj ostaja ena redkih možnosti za terjanje odgovornosti od turške vlade in z možnostjo, da državi pomaga pri spoprijemanju z velikimi političnimi in družbenimi izzivi; je zelo zaskrbljen zaradi nadaljnjega nazadovanja, ki vpliva na svobodo zbiranja in združevanja, ter obsoja samovoljno zapiranje organizacij civilne družbe, vključno s prepoznavnimi nevladnimi organizacijami in mediji, ki delujejo na področju človekovih pravic; v zvezi s tem obsoja novi zakon o preprečevanju financiranja širjenja orožja za množično uničevanje iz decembra 2020, ki turškemu ministrstvu za notranje zadeve in predsedniku podeljuje obsežna pooblastila za omejevanje dejavnosti nevladnih organizacij, poslovnih partnerstev, neodvisnih skupin in združenj ter je namenjen nadaljnjemu omejevanju in nadzoru civilne družbe; močno podpira poziv več posebnih predstavnikov OZN turški vladi, naj pregleda to zakonodajo, da bi se zagotovilo spoštovanje z mednarodnimi zavezami, ki jih je na področju človekovih pravic sprejela Turčija; poziva Turčijo, naj kritična ali nasprotna mnenja, vključno z zagovorniki človekovih pravic, akademiki in novinarji, namesto kot destabilizirajoče sile sprejema kot pomemben prispevek k socialnemu dialogu;
29. obžaluje znatno poslabšanje akademske svobode v Turčiji, zlasti nenehne kršitve pravic mirovnih akademikov, kljub odločbi ustavnega sodišča iz julija 2019 in spremembam zakona o turškem svetu za visoko šolstvo, s katerimi se poleg obstoječih ukrepov sprejemajo dodatni omejevalni ukrepi;
30. obsoja, da so turške oblasti nasilno zatrle proteste, povezane z imenovanjem rektorja Univerze Boğaziçi s strani vlade; je zgrožen zaradi množičnega pridržanja študentov, pretirane uporabe sile s strani policije na miroljubnih demonstracijah, odločitve istanbulskega guvernerja, da selektivno prepove vse vrste srečanj in demonstracij na območju univerze, označevanja protestnikov, ki so študenti, diplomanti in akademiki, za teroriste in napadov na skupine LGBTI; poziva Turčijo, naj umakne obtožbe in izpusti tiste, ki so bili samovoljno pridržani, ker so uveljavljali svojo pravico do mirnega zbiranja;